Hasseris Boligselskab tilbyder nu beboerne i Skelagergårdene kompensation for de gener, de har i forbindelse med en omfattende renovering. Det oplyser P4 Nordjyllands Radio. Hverken boligselskabet eller Lejernes Landsorganisation ønsker at oplyse hvilke beløb, der er tale om. Det er først og fremmest beboerne i de blokke, hvor der etableres elevator, der får kompensation. Tilbuddet kommer efter kraftig kritik fra beboerne. Og boligselskabet er begyndt at tilbyde beboerne genhusning. Men det tilbud fik beboerne i den første blok ikke. Derfor får de nu økonomisk kompensation. - De skal ikke stilles ringere end de andre, siger direktør for Hasseris Boligselskab Lars Brøndberg til P4 Nordjyllands Radio. Desuden er der en større genekompensation for støv, skidt og larm på vej til alle beboere. Tidligere har beboerne i de omkring 400 lejlighederne får tilbudt 300 kroner til rengøring og andet. Det beløb bliver nu sat op. Beboerne skal drøfte sagen på et møde om en uges tid.

Referat:
Boligselskab vil betale for gener i forbindelse med ombygning af 400 lejligheder i Aalborg.